สวัสดีค่ะ ตอนนี้อายุ 23 ปี มีความรู้สึกอยากร้องไห้กับทุกเรื่อง ใครพูดอะไรนิดเดียวก็อยากร้องไห้ รู้สึกตัวเองไม่เข้าพวกกับเพื่อนในกลุ่มยิ่งตอนนี้เราเหมือนเป็นคนนอกยิ่งรู้สึก depressed เก็บตัวมากขึ้น ขี้น้อยใจ คิดมาก เพื่อนคุยอะไรกันเราก็จะไม่มีส่วนร่วม แต่ก็มียิ้มแย้มเฮฮาบ้าง แต่ก่อนไม่เคยเป็นเลย เพิ่งจะมาเริ่มเป็นช่วงต้นปีค่ะ ไม่มีความคิดที่จะทำร้ายตัวเองหรือเหม่อลอยใดๆ แต่ตอนนี้เป็นคนที่ไม่ยิ้มเลย กลายเป็นคนนิ่งๆ คิดถึงเรื่องเล็กๆน้อยๆก็สามารถน้ำตาไหลได้ทันทีทั้งๆที่ไม่ได้มีเรื่องอะไรใหญ่โตเลย อารมณ์อ่อนไหวมากๆ กลายเป็นคนเซนซิทีฟกับทุกอย่าง บางทีก็โมโห หงุดหงิด อารมณ์ขึ้นแบบง่ายๆ โวยวายไม่มีเหตุผล รู้สึกว่าเดี๋ยวดีเดี๋ยวร้าย ไม่รู้ว่าจะต้องทำยังไง ตอนนี้พิมพ์ไปก็ยังอยากร้องไห้ไปเลยค่ะ
สวัสดีค่ะ อาการรู้สึกอยากร้องไห้ หดหู่ ไม่อยากเข้าสังคมดังกล่าวมานั้น อาจจะเป็นภาวะชั่วคราวที่เกิดเมื่อพบกับปัญหาหรือความหดหู่ในชีวิต แต่หากมีอาการดังกล่าวเป็นอย่างต่อเนื่อง เกิน 2 สัปดาห์ไม่ดีขึ้น ร่วมกับมีความคิดอยากทำร้ายตนเอง มีพฤติกรรมการกินหรือการนอนเปลี่ยนไป ทำอะไรที่เคยชอบทำก็ไม่สนุก มีปัญหาในการไปเรียนหรือไปทำงาน อาจจะเข้าข่ายโรคซึมเศร้า หรือการเปลี่ยนแปลงทางอารมณ์อย่างรุนแรงได้ดังนั้นแนะนำสังเกตอาการ ความรุนแรง และระยะเวลาที่เป็นค่ะ หากเป็นนานเกิน 2 สัปดาห์ ร่วมกับมีอาการใดๆดังที่กล่าวไป ควรไปพบจิตแพทย์เพื่อประเมินสุขภาพจิตอย่างละเอียด และอาจจะต้องรับยาหรือทำจิตบำบัดอย่างต่อเนื่องภายใต้การดูแลของจิตแพทย์ต่อไปเบื้องต้นหาคนที่ไว้ใจได้ เพื่อพูดคุยและระบายและหาทางออกของปัญหาร่วมกัน ใช้เวลาอยู่ร่วมกับเพื่อนหรือคนในครอบครัวให้มากขึ้น ไม่เก็บตัวอยู่คนเดียวตลอด หาสิ่งที่ชอบทำเพื่อเบี่ยงเบนความสนใจ ควบคุมอารมณ์และรู้ตนตลอดว่าเรากำลังรู้สึกอย่างไร ใช้สติให้มากขึ้น ไม่ทำอะไรวู่วาม